《宜章与大尹陈前峰邑博冯西郭游艮岩》
明代·张子翼

怪石通山骨，幽岩泻玉泉。扪萝深撷翠，烧烛细寻涓。

法雨垂如线，崖花笑欲然。云根浑不动，钟乳渺难骞。

古木千章集，金城百雉连。远冈迎剑戟，活水下郊埏。

六月疑无暑，诸峰别有天。客杯时泛白，僧定欲钩玄。

漏远孤钟应，声幽一鸟传。号林无定鹿，落树有惊蝉。

湘泽遥联楚，关河尽拱燕。我来访神秘，谢屐任轻便。

兴倚三春足，閒偷半日缘。日迟风荏苒，道夹柳连绵。

宓父携春菜，湖苏入绮筵。闾阎还揖让，桃李尽芳妍。

雅况须拚酒，公馀日弄弦。谷神如有待，兴溢谩濡笺。

作者简介：张子翼（一五二七——？），字汝临，号事轩。琼山人。明世宗嘉靖二十五年（一五四六）亚魁。授武昌县教谕，升广西陆川知县。在任五年，祀名宦。归田后闭门课子，与海瑞、王弘诲诗简往来，传为韵事。有《事轩摘稿》。《海南丛书》第五册有传。张子翼诗，以民国二十年（一九三一）海口海南书局印行之《海南丛书》第五册《张事轩摘稿》为底本，校以明陈是集《溟南诗选》所录张子翼诗。